REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/233-19

26. septembar 2019. godine

B e o g r a d

ZAPISNIK

22. SEDNICE ODBORAZA ZDRAVLjE I PORODICU

ODRŽANE 25. SEPTEMBRA 2019. GODINE

Sednica je počela u 12,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: dr Ljubica Mrdaković Todorović, dr Radoslav Jović, prof. dr Milan Knežević, dr Dragana Barišić, dr Milovan Krivokapić, dr Desanka Repac, dr Danijela Stojadinović, dr Danica Bukvić i dr Svetlana Nikolić Pavlović.

Sednici nisu prisustvovali članovi Odbora: Ružica Nikolić, Nemanja Šarović, Vladimir Đurić, prof. dr Dušan Milisavljević, dr Muamer Bačevac, dr Dragan Vesović i prof. dr Žarko Korać, kao ni njihovi zamenici.

Sednici su prisustvovali i državni sekretar Ministarstva zdravlja prof. dr Berislav Vekić i viši savetnici Dunja Tepavac, Dragan Nešić, Ognjen Jančić iz Ministarstva finansija:

Na predlog predsednika Odbora, jednoglasno, usvojen je sledeći:

D n e v n i r e d

1. Razmatranje Predloga zakona o izmenama i dopunama Zakona o budžetu Republike Srbije za 2019. godinu - Razdeo 27 Ministarstvo zdravlja, koji je podnela Vlada, u načelu;
2. Razmatranje Informacije o radu Ministarstva zdravlja za period januar-mart 2019. godine;
3. Razmatranje Informacije o radu Ministarstva zdravlja za period april-jun 2019. godine;
4. Razmatranje predstavki građana i organizacija;
5. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 21. sednice Odbora, koja je održana 13. juna 2019. godine.

Saglasno članu 76. Poslovnika Narodne skupštine, Odbor je na predlog doc. dr Darka Laketića, predsednika Odbora, jednoglasno odlučio da vodi zajednički pretres o drugoj i trećoj tački dnevnog reda zbog kontinuiranog rada resornog ministarstva o čemu su podnete dve informacije.

**Prva tačka dnevnog reda** – Razmatranje Predloga zakona o izmenama i dopunama Zakona o budžetu Republike Srbije za 2019. godinu - Razdeo 27 Ministarstvo zdravlja

Doc. dr Darko Laketić, predsednik Odbora, podsetio je da saglasno članu 173. Poslovnika Narodne skupštine, odbori razmatraju predlog budžeta u skladu sa svojim delokrugom, a izveštaje sa mišljenjem dostavljaju nadležnom Odboru za finansije. Shodno tome, Odbor razmatra sredstva koja su predloženim zakonom opredeljena za Ministarstvo zdravlja.

Prof. dr Berislav Vekić, državni sekretar Ministarstva zdravlja, istakao je da predloženim zakonom, budžet za razdeo 27 - Ministarstvo zdravlja iznosi 18.842.036.000 milijardi dinara. Ovim rebalansom budžeta izvršena je preraspodela sredstava u okviru postojećih programa i projekata i to na sledeći način:. budžet Ministarstva zdravlja sa Upravom za biomedicinu, budžetskim fondom za lečenje oboljenja, stanja ili povreda koje se ne mogu uspešno lečiti u Republici Srbiji i budžetskim fondom za finansiranje Crvenog krsta Srbije umanjen je za 840.140.000 miliona dinara. Budžetski fond na izvoru finansiranja 01 – Opšti prohodi i primanja iz budžeta ostao je nepromenjen, dok je ekonomska klasifikacija 15 - Neutrošena sredstva donacija iz prethodnih godina, uvećana za 11.158.000 miliona dinara. Preraspodelom sredstva, umanjena su sredstva za programe: 1807 - Razvoj infrastrukture zdravstvenih ustanova, 1802 - Preventivna zdravstvena zaštita i 1809 - Prevencija i kontrola vodećih hroničnih neuzaraznih oboljenja. Preraspodelom sredstava, uvećana su sredstva za programe: 1801 – Uređenje i nadzor u oblasti zdravstva, 1803- Razvoj kvaliteta i dostupnosti zdravstvene zaštite i 1808 - Podrška ostvarenju prava iz obaveznog zdravstvenog osiguranja. Takođe, predloženim zakonom su od 1. novembra 2019. godine predviđene veće plate u zdravstvu i to 15% uvećanje za medicinski kadar srednje stručne spreme, 10% za lekare i saradnike i 8% za nemedicinski kadar u zdravstvu.

Doc. dr Darko Laktić je u ime ovog odbora izrazio zadovoljstvo predloženim povećanjem zarada u zdravstvu i dodao da je to jedan od načina zajedničke borbe protiv odliva medicinskih kadrova u inostranstvo, u skladu sa realnim mogućnostima države odnosno bez dodatnog zaduživanja i dovođenja u opasnost fiskalni sistem ove zemlje.

Povodom ove tačke dnevnog reda nije bilo više predloga ni diskusije.

Odbor je u skladu sa članom 173. stav 2. Poslovnika Narodne skupštine, odlučio, jednoglasno (za 10 od ukupno 10 prisutnih), da predloži nadležnom odboru za finansije da prihvati Predlog zakona o izmenama i dopunama Zakona o budžetu Republike Srbije za 2019. godinu - Razdeo 27 Ministarstvo zdravlja, koji je podnela Vlada, u načelu.

Za izvestioca Odbora na sednici Odbora za finansije, republički budžet i kontrolu trošenja javnih sredstava je određen doc. dr Darko Laketić, predsednik Odbora.

**Druga i treća tačka dnevnog reda** – Razmatranje Informacije o radu Ministarstva zdravlja za period januar-mart 2019. godineiRazmatranje Informacije o radu Ministarstva zdravlja za period april-jun 2019.godine

Predsednik Odbora doc. dr Darko Laketić je podsetio da prema članu 229. Poslovnika Narodne skupštine ministar informiše nadležni odbor o radu ministarstva jednom u tri meseca. Na sednici odbora, pitanja ministru o podnetoj informaciji mogu da postavljaju članovi nadležnog odbora i ovlašćeni predstavnik poslaničke grupe koja nema člana u tom odboru. O zaključcima povodom podnete informacije, Odbor podnosi izveštaj Narodnoj skupštini.

Prof. dr Berislav Vekić, državni sekretar Ministarstva zdravlja, naveo je neke od najznačanijih kontinuiranih aktivnosti ovog ministarstva za period januar - mart 2019. godine, i to: razmotreno je 843 zahteva za odobravanje specijalizacija i užih specijalizacija za zdravstvene radnike i zdravstvene saradnike; doneto je 721 rešenja o davanju saglasnosti na odobrene specijalizacije; organizovano je polaganje stručnih ispita za 798 kandidata; zaposleno je ukupno 1141 lice i to 326 sa visokom stručnom spremom, 83 sa višom stručnom spremom, 620 sa srednjom stručnom spremom i 112 sa nižom stručnom spremom; date su saglasnosti na Pravilnik o unutrašnjem uređenju i sistematizaciji radnih mesta u zdravstvenim ustanovama iz Plana mreže; data su mišljenja o primeni Uredbe o koeficijentima na obračun i isplatu plata zaposlenih u javnih službama u delu koji se odnosi na zaposlene u zdravstvenim ustanovama; izvršen je prijem, prethodna obrada pristiglih zahteva i priprema Odluke Komisije Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji; prati se snabdevenost zdravstvenih ustanova lekovima i medicinskim sredstvima i radi se na prevazilaženju problema nastalih u snabdevanju; izrađen je izveštaj za Međunarodni biro za borbu protiv narkotika; Centralni registar u oblasti proizvodnje i prometa psihoaktivnih kontrolisanih supstanci se vodi i izdato je ukupno 136 saglasnosti za izvoz/uvoz biološkog materijala.

Nastavljen je kontinuiran rad na procesu evropskih integracija i usklađivanja zakonodavstva sa pravnim tekovinama EU i to najuspešnije ako se porede druga ministarstva po pitanju ispunjenosti ovih obaveza. Nastavljen je rad na koordinaciji i učešće u Zajedničkim aktivnostima Trećeg programa EU u oblasti zdravlja (2014 - 2020) i na sprovođenju projekta „Nastavak podrške za povećanje i unapređenje kapaciteta za upravljanje migrantskom krizom u Republici Srbiji - MADAD 2"; Aktivno je učešće u regionalnoj inicijativi Zdravstvene mreže jugoistočne Evrope i Organizaciji za crnomorsku ekonomsku saradnju. Sprovodi se kontinuirana koordinacija rada sa Svetskom zdravstvenom organizacijom.

U okviru inspekcijskih poslova, u Sektoru za inspekcijske poslove, u izveštajnom periodu, ukupno u radu je bilo 774 predmeta. Sanitarni inspektori su u ovom periodu izvršili ukupno 9.794 inspekcijska nadzora, kao i 415 službenih savetodavnih poseta po zahtevima nadziranih subjekata. Doneto je 3.344 rešenja sa merama koje treba preduzeti u otklanjanju uočenih nepravilnosti. Broj kontrolisanih lica pod obaveznim sanitarnim nadzorom bio je 22.565. U graničnim područjima, odnosno na mestima carinjenja, pregledano je 1.055 pošiljki; podneto je 14.110 zahteva za uvoz hrane i predmeta opšte upotrebe i izvršena kontrola 450.388 putnika u međunarodnom saobraćaju. Saglasno preporukama za sprovođenje sanitarnog nadzora nad putnicima i sredstvima u međunarodnom saobraćaju, na aerodromu "Nikola Tesla", pod zdravstveni nadzor na koleru, malariju i virusne hemoragijske groznice stavljeno je 57 putnika. Pored redovnih poslova iz utvrđene nadležnosti Odeljenja za zdravstvenu inspekciju, planirane su sledeće aktivnosti: nadzor nad stručnim organima i sprovođenjem unutrašnje provere kvaliteta stručnog rada u zdravstvenim ustanovama u javnoj i privatnoj svojini; redovno praćenje i izveštavanje, početkom svakog meseca o utvrđenim podacima u vezi sa brojem porođaja i broja rođenih beba u porodilištima u javnoj i privatnoj svojini; vanredni inspekcijski nadzori u slučaju mrtvorođenog deteta, živorođenog i umrlog u zdravstvenoj ustanovi nakon rođenja; nadzor nad specijalističkim lekarskim ordinacijama iz oblasti pedijatrije, dermatovenerologije, interne medicine, opšte medicine, neurologije, psihijatrije i neuropsihijatrije, kao i nadzor nad stomatološkim ordinacijama. U ovom odeljenju se vodi i evidencija dostavljenih utovora o dopunskom radu, obavljaju se poslovi u vezi sa organizovanjem vanrednih provera kvaliteta stručnog rada zbog izraženih sumnji u postojanje propusta u lečenju - ukupno 32 postupka. U inspekciji za lekove i medicinska sredstva primljeno je 184 predmeta, a u okviru svojih nadležnosti inspektori su izvršili ukupno 65 nadzora.

U okviru poslova Uprave za biomedicinu održan je sastanak sa predstavnicima 34 opštih bolnica iz Plana mreže radi formiranja bolničkih banaka krvi u skladu sa Zakonom o transfuznjskoj mediiini, sa predstavnicima kliničkih centara i kliničko bolničkih centara radi koordinisanja aktivnosti Uprave za biomedicinu, ovlašćenih transfuzioloških ustanova i bolničkih banaka krvi. Republička stručna komisija za transplantaciju jetre je održala sednicu zbog pripreme stručnih predloga podzakonskih akata za oblast presađivanja ljudskih organa na osnovu Zakona o presađivanju ljudskih organa. Kontinuirano su se sprovodile promocije "Produži živog" u zdravstvenim ustanovama i po pozivu u drugim društveno odgovornim kompanijama kroz prigodne manifestacije na kojima se promoviše i postavlja donorstvo organa kao tema od najvišeg društvenog i javnog značaja. Upravi za biomedicini je dostavljeno i obrađeno 495 predmeta. Realizovano je 6 donora i transplantirano 13 solidnih organa (8 bubrega, 2 jetre i 3 srca).

Vlada je u ovom periodu donela Uredbu o izmenama i dopunama Uredbe o korektivnom koeficijentu, najvišem procentualnom uvećanju osnovne plate, kriterijumima i merilima za deo plate koji se ostvaruje po osnovu radnog učinka, kao i načinu obračuna plate zaposlenih u zdravstvenim ustanovama. Donošenjem ovog podzakonskog akta stvoren je regulatorni okvir neophodan za uvođenje novog načina finansiranja zdravstvenih ustanova.

Nastavljene su aktivnosti na izgradnji KCS-a. Započeta je izrada urbanističkog plana Kliničkog centra Srbije. U toku je usagašavanje tenderske dokumentacije za KC Vojvodine, dok je za KC Kragujevac urađena radna verzija Glavnog projekta.

Ministarstvo zdravlja je i u drugom izveštajnom periodu, april - jun 2019. godine, nastavilo redovno da sprovodi normativne poslove i aktivnosti, te je u tom periodu doneto oko 15 pravilnika. Kontinuirano su se sprovodile sledeće aktivnosti: organizovanje polaganja stručnih ispita za 1453 kandidata; izdato je 44 rešenja kojima se dozvoljava uvođenje novih zdravstvenih tehnologija; konstituisan Etički odbor Srbije; izdato je 36 dozvola - licenci na osnovu odredbi Pravilnika o bližim uslovima koje mora da ispunjava predavač-ispitivač iz prve pomoći; novo zapošljavanje za ukupno 601 lice i to: 220 sa visokom stručnom spremom, 56 sa višom stručnom spremom, 274 sa srednjom stručnom spremom i 51 sa nižom stručnom spremom; priprema Zaključka Vlade kojim je Vlada saglasna da Ministarstvo zdravlja preduzme sve mere iz svoje nadležnosti s ciljem zapošljavanja najboljih 100 diplomaca medicinskih fakulteta u zdravstvenim ustanovama u Srbiji; rad na utvrđivanju najviših cena lekova za upotrebu u humanoj medicini čiji je režim izdavanja na lekarski recept; davanje saglasnosti na uvoz lekova koji nemaju dozvolu za stavljanje u promet u RS; izrada izveštaja za Međunarodni biro za borbu protiv narkotika; praćenje i analiza najvažnijih pokazatelja zdravstvenog stanja stanovništva na nacionalnom nivou.

Nastavljen je kontinuiran rad na procesu evropskih integracija i uklađivanja zakonodavstva sa pravnim tekovinama EU, za oblasti u nadležnosti Ministarstva zdravlja, kao i aktivno učešće u regionalnoj inicijativi Zdravstvene mreže jugoistočne Evrope i Organizaciji za crnomorsku ekonomsku saradnju, te u radu Međuresorne radne grupe koja se bavi implementacijom Agende UN 2030 o održivom razvoju i ciljevima održivog razvoja sa članovima tima Ujedinjenih nacija u Srbiji i Razvojnog- partnerskog okvira 2016-2020, potpisanog u maju 2017, na kojem su predstavljene aktivnostiMinistarstva zdravlja.

U sedištu Odeljenja za sanitarnu inspekciju, Sektora za inspekcijske poslove, u izveštajnom periodu bilo je ukupno u radu 692 predmeta, od čega je: na osnovu podnetih zahteva sa kompletnom dokumentacijom upisano 522 dijetetska proizvoda i izdato 522 uverenja o upisu u bazu podataka Ministarstva zdravlja. Sanitarni inspektori na teritoriji Republike Srbije izvršili su ukupno 9.653 inspekcijskih nadzora kao i 179 službenih savetodavnih poseta po zahtevima nadziranih subjekata i planu. Broj kontrolisanih lica pod obaveznim sanitarnim nadzorom bio je 19.479. Podneto je 61 zahtev prekršajnom sudu jer su obavljali delatnost bez obavljenog obaveznog zdravstvenog pregleda (sanitarne knjižice). U vezi sa primenom Zakona o zaštiti stanovništva od izloženosti duvanskom dimu, broj kontrola u izveštajnom periodu iznosi 2.855, a zbog nepoštovanje Zakona, podnet je jedan zahtev prekršajnom sudu. U graničnim područjima, odnosno na mestima carinjenja je pregledano 1.314 pošiljki, a pod zdravstveni nadzor na koleru, malariju i virusne hemoragijske groznice na aerodromu stavljeno je 72 lica. U okviru svojih nadležnosti inspektori Odeljenja za inspekciju za lekove i medicinska sredstva i psihoaktivne kontrolisane supstance i prekursore izvršili su ukupno 101 nadzor.

U ovom izveštajnom periodu Upravi za biomedicinu dostavljeno je i obrađeno 535 predmeta, a u zdravstvenim ustanovama realizovano je 2 donora i transplantirano 6 solidnih organa (3 bubrega, 2 jetre i 1 srce). U toku je nabavka dva linearna akceleratora i jednog CT simulatora za Institut za onkologiju Vojvodine. Ugovor o sufinansiranju nabavke radioterapijske opreme za ovaj institut zaključen je između Ministarstva zdravlja i Pokrajinskog sekretarijata za zdravstvo.

U proteklom periodu nastavljene su aktivnosti na izgradnji Kliničkog centra Srbije i intenzivno se izvode radovi na izradi privremene saobraćajnice koja povezuje novi KCS sa auto-putem. U proteklom periodu izvršeno je usaglašavanje tenderske dokumentacije za Klinički centar Vojvodine i korigovanje iste u skladu sa zahtevima EIB-a. Izvršeno je usklađivanje projektnih zadataka za Klinički centar Kragujevac u skladu sa najnovijim potrebama, a po završetku tendera za projektovanje i izrade projekta za izvođenje, planiran je tender za izbor izvođača radova za ovaj klinički centar.

Povodom ovih tačaka dnevnog reda nije bilo predloga ni diskusije i Odbor se izjasnio o podnetim informacijama.

Odbor je na osnovu člana 229. Poslovnika Narodne skupštine razmotrio Informaciju o radu Ministarstva zdravlja za period januar - mart 2019. godine i odlučio jednoglasno (za 10 od ukupno 10 prisutnih) da je prihvati.

Odbor je razmotrio i Informaciju o radu Ministarstva zdravlja za period april - jun 2019. godine i odlučio jednoglasno (za 10 od ukupno 10 prisutnih) da je prihvati.

Predsednik Odbora doc. dr Darko Laketić je konstatovao da jeOdbor, saglasno članu 229. Poslovnika Narodne skupštine, razmotrio podnete informacije i odlučio da ih prihvati, o čemu će podneti izveštaje Narodnoj skupštini.

**Četvrta tačka dnevnog reda** – Razmatranje predstavki građana i organizacija

Predsednik Odbora doc. dr Darko Laketić je obavestio prisutne da je Radna grupa Odbora za razmatranje predstavki u sastavu dr Dragana Barišić i dr Milovan Krivokapić, uz učešće dr Milana Kneževića, razmotrila nove predstavke pristigle Odboru i pripremila predloge za njihovo rešavanje. Potom je dao reč izvestiocu Radne grupe.

Dr Milovan Krivokapić izvestio je Odbor o pristiglim predstavkama i predlozima za njihovo rešavanje:

1. Podnosilac: Jelena i Ivan Dimitrijević, Leskovac (07-1895/19 od 19.06.19.)

**Predmet: Podnosioci predstavke navode da su prošli kroz postupke šest veštačkih oplodnji, desetine inseminacija, da kod njih nisu utvrđeni organski nedostatci ali i da medicina nema odgovor za njihov problem. Zato u svoje ime, kao i u ime, kako navode još 300.000 parova, koji žele da se ostvare kao roditelji, mole da Narodna skupština donese zakon o surogat materinstvu.** Predlog Radne grupe: Predstavku dostaviti Ministarstvu zdravlja radi mišljenja o ovoj inicijativi.

1. Podnosilac: Dušan Golubović, Žiča (07-1917/19 od 21.06.19. godine)

**Predmet: Roditelj apeluje za pomoć radi daljeg lečenja svoje ćerke Ivane koja boluje od epilepsije, kako bi mogla samostalno da živi bez trauma i bojazni od povreda, jer su epi napadi iznenadni i brutani. Navodi da je ćerka lečena u klinici ''Mara'' u Nemačkoj, 2004. godine, te da se broj epi napada smanjio za 70 %, ali da sada nemaju sredstva za dalje lečenje i kontrole. Troškove lečenja je lično snosio prodavši stan, a 2008. godine je odlazak u Nemačku finansirao RFZO. Sada se leči u Klinici za neurologiju KCS, gde lekari specijlisti predlažu implantaciju VNS (vagusna nerva stimulacija) ili ponovnu resekciju u klinici u Nemačkoj gde je već operisana.**

Predlog Radne grupe: Odbor je preko svoje službe, u komunikaciji sa službom Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji pri Ministarstvu zdravlja, obavešten da je 1. jula 2019. godine, poslato pismo ovog fonda kojim je osiguranik poučen o proceduri za upućivanje na lečenje u inostranstvo na teret Fonda. Ovim je podnosilac predstavke dobio potrebne informacije za proceduru lečenja u inostranstvu preko Fonda.

1. Podnosilac: Vladimir Panajotović, Beograd (07-1999/19 od 05.07.19. godine)

**Predmet: U ime stanara upravnik zgrade u Strahinjića Bana 36 u Beogradu, n**avode da se iz lokala „LOKI“, koji radi 24 časa dnevno, širi nesnosan dim i masna isparenja, za koja stručnjaci kažu da su kancerogena, zbog čega konstantno i pored zatvorenih prozora, osećaju nesnosan miris i udušu zagađen vazduh. Ukazuju i na propuste u regulisanju ove oblasti. Naime, Uredbom o graničnim vrednostima emisije zagađujućih materija u vazduh, koja je stupila na snagu 2016. godine, ugostiteljski objekti su izuzeti iz pojma ''postrojenja za sagorevanje'' i ne tretiraju se kao zagađivači vazduha, a lokalna samouprava nije donela propis kojim bi bliže uredila uslove za uređenje i opremanje ugostiteljskih objekata uređajima za odvođenje dima, pare i neprijatnih mirisa i ako je takva mogućnost propisana članom 67. stav 5. Zakona o turizmu. S tim u vezi, stanari predlažu da se ova oblast bolje definiše i uredi, te da pravilnik koji uređuje uslove i način obavljanja ugostiteljske delatnosti, pored propisane obaveze da objekt poseduje uređaj za odvod dima, pare i mirisa koji onemogućava njihovo širenje u prostorije u kojima se zadržavaju gosti, propiše i obavezu sprečavanja prodiranja štetnih mirisa i u ulični prostor, stambene i zajedničke prostorije zgrade u kojoj se lokal nalazi. Predlog Radne grupe: Predstavku uputiti Ministarstvu trgovine, turizma i telekomunikacija na nadležnost s molbom da razmotre izneti problem građana, kao i predloženu dopunu podzakonskog akta, uz sugestiju Odbora da saglasno Zakonu izvrše i vanredni inspekcijski nadzor navedenog ugostiteljskog objekta zbog čijeg rada građani imaju pored ostalog i zdravstvene probleme. Molimo da Odbor izveste o ovom pitanju građana. Predstavku uputiti i Gradu Beogradu, Sekretarijatu za privredu, koji uređuje tehničke i druge uslove u ugostiteljskom objektu kao i način obavljanja ugostiteljske delatnosti, imajući u vidu javni interes.

1. Podnosilac: David Kecman, Beograd (07-2070/19 od 17.07.19.)

**Predmet: Prigovor na pruženu zdravstvenu uslugu u DZ Vračar dana 4. avgusta 2019. godine, u koju se javio zbog jakog bola u stomaku, te da i pored jasnih indikacija nije fizički pregledan od strane lekara, niti je upućen na laboratorijski pregled krvi kojim bi se utvrdilo postojanje infekcije usled perforacije slepog creva. Naime, pacijent je nakon pregleda u ovom domu zdravlja poslat na ambulantnu infuziju uz usmeni savet da se vrati ako mu ne bude bolje. U narednim danima ispostavilo se da je zdravstveni problem mnogo teži i da je nastupilo teško gangrenozno stanje usled perforacije slepog creva, zbog čega je pacijent hitno operisan u privatnoj zdravstvenoj ustanovi. Pacijent pita kako je moguće da lekar DZ Vračar zanemari klasične simptome pucanja slepog creva i odmah ga ne uputi na obavezne analize krvi, koje bi ovo stanje lako dijagnostikovalo, a njega poštedelo bolova i po život opasnog ishoda.** Predlog Radne grupe: Predstavku uputiti Ministarstvu zdravlja, Sektoru za inspekcijske poslove, na nadležnost.

1. Podnosilac: Zdravstveni centar Užice, direktor Miloš Božović (180-2287/19)

**Predmet: Zahtev za dobijanje autentičnog tumačenja člana 58. Zakona o zdravstvenoj zaštiti.** Predlog Radne grupe: Obavestiti podnosioca da je članom 194. Poslovnika Narodne skupštine propisano da predlog za donošenje autentičnog tumačenja zakona može da podnese Ustavom ovlašćeni predlagač zakona. Prema članu 107. Ustava Republike Srbije pravo predlaganja zakona, drugih propisa i opštih akata imaju svaki narodni poslanik, Vlada, skupština autonomne pokrajine, ili najmanje 30.000 birača. Zaštitnik građana i Narodna banka Srbije imaju pravo predlaganja zakona iz svoje nadležnosti. Saglasno navedenim odredbama Odbor ne može postupati po ovom zahtevu. Posredstvom službe, iz Sektora za zdravstveno osiguranje Ministarstva zdravlja da će ZC Užice je dobijen odgovor-tumačenje o ovom pitanju.

1. Podnosilac: Humanitarno udruženje građana „Naše oči“ Despotovac (07-2282/19)

**Predmet: Udruženje trenutno radi na pripremi za snimanje dokumentarnog filma o Jasenovcu (priprema scenarija i obrada starih autentičnih fotografija i snimaka iz logora). Zbog nedostatka sredstava za završetak projekta, pokreću akciju sa ciljem da uz pomoć donatora završe ovaj film o logoru smrti.** Predlog Radne grupe: Obavestiti podnosioce da Odbor za zdravlje i porodicu ne raspolaže sopstvenim sredstvima ali da će o ovoj predstavci i pokretutoj akciji obavestiti svoje članove.

1. Savez udruženja dobrovoljnih davalaca krvi Srbije (06-1554/19 od 24.04.19.)

**Predmet: Savez (okuplja 24 registrovana udruženja i nekoliko udruženja unutar sindikalnih organizacija) je tražio sastanak radi upoznavanja Odbora sa aktuelnim problemima dobrovoljnih davalaca krvi zbog kojih su prinuđeni da odustaju od ove humane prake. Traže poštovanje zakonskih odredbi (član 77. Zakon o radu) i uključivanje njihovih udruženja u aktivnosti planiranja snabdevanja krvlju i promocije (član 9. Zakon o transfuzijskoj medicini) u cilju obezbeđivanja dovoljne količine bezbedne krvi u našoj zemlji, kao i opstanka ovih udruženja koja neguju humanu praksu. Takođe traže poštovanje zakonskih i podzakonskih odredbi kojima se zdravstvena zaštita obezbeđuje u punom iznosu iz sredstava obaveznog zdravstvenog osiguranja, bez plaćanja participacije, dobrovoljnim davaocima krvi koji su krv dali deset i više puta, odnosno dobrovoljnim davaocima krvi koji su krv dali manje od deset puta u roku od 12 meseci posle svakog davanja krvi, i to unosom odgovarajuće šifre u zdravstvenoj knjižici kako bi ovi osiguranici nesmetano ostvarili svoje zakonsko pravo.** Predlog Radne grupe: Radna grupa je 8. jula 2019. godine u Domu NS primila predstavnike Saveza, koji su izneli svoje probleme i pozvali Odbor da prisustvuje sednici Glavnog odbor Saveza udruženja dobrovoljnih davalaca krvi, u Kragujevcu, dana 27. jula 2019, kojoj je u ime ovog odbora prisustvovao prof.dr Milan Knežević. Nakon sagledavanja problema dobrovoljnih davalaca krvi Radna grupa Odbora predlaže: Predstavku uputiti Ministarstvu za rad, zapošljavanje, boračka i socijalna pitanja- Inspektoratu za rad, s molbom da Odbor izveste o mišljenju povodom nepoštovanja odredbi člana 77. stav 3. tačka 2) Zakona o radu, od strane privatnih poslodavaca, na šta ukazuju udruženja dobrovoljnih davalaca krvi. Naime, zaposleni dobrovoljni davaoci krvi iz straha od otkaza ne prijavljuju svog poslodavca zbog nepriznavanja plaćenog odsustva u trajanju od dva uzastopna dana za svaki slučaj dobrovoljnog davanja krvi računajući i dan davanja krvi, koje propisuje Zakon o radu. Navode da je ova pojava sve učestalija. U skladu sa nadležnošću Inspektorata, Odbor traži da se sagleda ovaj problem u primeni odredaba Zakona o radu, u cilju radno - pravne zaštite zaposlenih dobrovoljnih davalaca krvi, te da predložite način kako da se zaštite ovi zaposleni humani ljudi od samovolje poslodavaca. Odbor ističe da je navedena problematika takođe povezana sa bezbednošću i zdravljem na radu, imajući u vidu da se akcije davanja krvi odvijaju uglavnom radnim danima, a da davaoci krvi svedoče da nakon davanja krvi moraju da nastave rad za mašinama ( na polju, u fabrici) rizikujući posledice po zdravlje. Predstavku uputiti i Ministarstvu zdravlja s molbom da razmotre mogućnost, da se u članu 9. stav 1. Zakona o transfuzijskoj medicini, pored ovlašćenih transfuzijskih ustanova i Crvenog krsta Srbije, uvrste i udruženja dobrovoljnih davalaca krvi u pogledu promocije dobrovoljnog, neplaćenog i anonimnog davanja krvi i komponenata krvi na teritoriji Republike Srbije. Odbor ima u vidu važeću Strategiju za obezbeđenje adekvatnih količina bezbedne krvi i komponenata krvi u Republici Srbiji, koja predviđa pored ostalog i realizaciju nacionalnih programa za motivisanje, regrutovanje i zadržavanje dobrovoljnih davalaca krvi. Odbor smatra da je ključ za obezbeđivanje adekvatnih količina bezbedne krvi i komponenata krvi pored dobre organizacione strukture zdravstenih ustanova, odnosno službi za transfuziju krvi, i saradnja sa registrovanim udruženjima dobrovoljnih davalaca krvi čija je delatnost od javnog interesa, u skladu sa aktima Ministarstva zdravlja. Na taj način bi ova humana udruženja bila uključena u projekte i programe države i lokalne samourave u pogledu aktivnosti koja se ostvaruju u oblasti zdravlja, što sada nije moguće. Ove zakonske izmene doprinele bi dugoročnoj nacionalnoj kampanji za podizanje svesti o kulturi davanja krvi i promovisanju dobrovoljnog davalaštva krvi, te negovanju pažnje i zahvalnosti prema dobrovoljnim davaocima krvi. Odbor traži i poštovanje odredbi člana 137. Zakona o zdravstvenom osiguranju, kojima se zdravstvena zaštita obezbeđuje u punom iznosu iz sredstava obaveznog zdravstvenog osiguranja bez plaćanja participacije, pored ostalih i dobrovoljnim davaocima krvi, odnosno obaveznu primenu ovih zakonskih odredbi u zdravstvenim ustanovama.

1. Sindikat lekara i farmaceuta Srbije, dr Rade Panić (07-2357/19 od 16.09.2019.)

Predmet: Prigovor povodom povećanja plate zdravstenim radnicima- na razliku u povećanju osnovica za lekare i medicinsko osoblje. Traže veće plate sa istom osnovicom za jednu oblast, sa koefivijentima koji se mogu razlikovati, vodeći računa o odnosu koji se ne sme remetiti. Ističu da se poniženje lekara mora zaustaviti i predlažu rešenje: donošenje posebnog zakon o zdravstvu, kojim bi se zdravstvo izdvojilo iz Zakona o zaposlenima u javnim službama i Zakona o sistemu plata u javnom sektoru, radi posebnosti ove delatnosti; raspon u platama 1:8 (1 predstavlja minimalnu cenu rada, a 8 platu najkvalifikovanijeg lekara specijaliste).

Predlog Radne grupe: Predstavku proslediti Ministarstvu zdravlja i Ministarstvu finansija na nadležnost.

ODGOVORI:

1. Ministarstvo zdravlja, Sektor za inspekcijske poslove, prosledilo je odgovor na predstavku br. 06-426/19 i 5-322/19, kojim je Udruženje građana ''Pravo na izbor'' tražilo **iz**menu člana 32. Zakona o zaštiti stanovništva od zaraznih bolesti i ukidanje obaveze vakcinisanja dece.
2. Ministarstvo zdravlja, Odeljenje zdravstvene inspekcije, prosledilo je odgovor na predstavku broj 50-1605/17-7, odnosno Izveštaj Komisije nadzornika o sprovedenoj vanrednoj proveri kvaliteta stručnog rada na Institutu za kardiovaskularne bolesti Vojvodine sa sedištem u Sremskoj Kamenici.
3. Ministarstvo zdravlja, prosledilo je odgovor na predstavku broj 400-3601/18 od 13. juna 2019. godine, kojom Sinidikat zaposlenih u zdravstvu i socijalnoj zaštiti Srbije zahteva da se zaposlenima u delatnosti zdravstva i socijalne zaštite omogući isplata novogodišnje odnosno božićne nagrade, kao što je to omogućeno pojedinim korisnicima sredstava budžeta Republike Srbije.
4. RFZO i Ministarstva zdravlja - prosledilo je obaveštenje o postupanju po predstavci Nikole Momirova, broj 07-3817/18-7 od 13. juna 2019. godine, u vezi sa ostvarivanjem prava na pomagalo zaušni procesor na teret sredstava obaveznog zdravstvenog osiguranja za dete Matiju Momirova.

RADI UPOZNAVANjA:

Odbor je Ministarstvu zdravlja, 11. jula 2019. godine, prosledilo Inicijativu Novog sindikata socijalne zaštite Srbije, broj 180-242/19-75, radi preciziranja odredbe člana 65. Predloga zakona o zdravstvenoj zaštiti, kako bi se sprečile nedoumioce u pogledu sadržaja zdravstvene zaštite na primarnom nivou za lica koja su smeštena u ustanovama socijalne zaštite. Sindikat upozorava da pogrešna primena ove odredbe u praksi može dovesti do nejednakog tretmana i diskriminacije ovih lica.

Prihvaćen je predlog predsednika Odbora da se Odbor u celini izjasni o predlogu Radne grupe za rešavanje ovih predstavki, osim ako neko traži posebno glasanje o određenoj predstavci.

Predsednik Odbora je izneo dopunu predloga za rešavanje predstavki pod rednim brojem šest i osam. Za predstavku koja je podneta u ime Sindikata lekara i farmaceuta Srbije, istakao je da postoji informacija da ovaj sindikat nije reprezentativan i da ovaj dopis treba posmatrati kao dopis građanina. Za dopis udruženja građana „Naše oči“ iz Despotovca, sugerisao je da će predsednici Narodne skupštine predožiti da se iz Fonda solidarnosti NS, deo sredstava od kazni narodnih poslanika, usmeri na račun ovog udruženja za realizaciju dokumentarnog filma o Jasenovcu.

Odbor je jednoglasno (za 10 glasova, od ukupno 10 prisutnih) usvojio Predlog Radne grupe za postupanje po predstavkama, sa dopunom.

**Peta tačka dnevnog reda –**Razno

Povodom ove tačke dnevnog reda, više nije bilo predloga ni diskusije.

Sednica je završena u 13,00 časova.

SEKRETAR PREDSEDNIK

Božana Vojinović Doc. dr Darko Laketić